text: Strømnedbrud satte regionaltog ud af drift
  12 januar 2018 kl. 06.44
  Regionaltogene mellem Fredericia og Vejle erstattet af togbusser på grund af strømnedbrud i Aarhus.
  En fejl på et relæ på Aarhus H er årsag til, at ingen tog kører til og fra Aarhus i disse timer. Det betyder samtidigt, at regionaltogene i Horsens, Hedensted og hele Trekantområdet ikke kører.
  DSB har i stedet været tvunget til at indsætte togbusser på strækningen Fredericia-Vejle, hvilket også har betydning for de rejsende i Børkop og Brejning.
  Problemet med relæet blev løst ved 08-tiden, men derfor er morgentrafikken stadig berørt.
  - Man skal regne med at køre togbus resten af morgenen, oplyser Christoffer Mortensen, pressemedarbejder i Banedanmark, til TV SYD.
  Der skal regnes med forsinkelser og aflysninger frem til cirka 11.30, oplyser Banedanmark.
  Mellem Skanderborg og Aarhus kører også togbusser, og derfor skal rejsende på strækningen mellem Vejle og Skanderborg benytte sig af intercity-togene for at komme frem.
  For flere informationer kan man gå ind på Rejseplanen, som vil blive opdateret med de seneste oplysninger om togbusserne og signalproblemerne i Aarhus.
  Forsinkelserne og aflysningerne kan sprede sig til Fyn og Sjælland.
  Århus - Gode kollegaer har knoklet igennem og nu er der strøm igen. Derfor er problemet løst og vi kan igen køre trafik til og fra Århus. Fokus er nu på at genoprette trafikken. Det tager tid.
  
  Vi har en fejl på et relæ på Aarhus H, der betyder vi ikke kan sætte signaler for togene. Derfor indsættes der busser ml Langå og Skanderborg med stop i Hadsten, Aarhus H og Viby. Vi arbejder på højttryk med at rette fejlen så vi igen kan køre tog på strækningen. Tjek Rejseplanen
  
  Togbus i stedet for regionaltog mellem Fredericia og Vejle: Vi kører Togbusser i stedet for regionaltogene mellem Fredericia og Vejle via Børkop og Brejning. Fra Vejle mod Aarhus H henviser vi til InterCity-tog mod Skanderborg. Vi er ved at opdatere… https://t.co/P5SZUTILUu #dsb
  
  